સપ્ટેમ્બર મહિનો શેરબજાર માટે ફેબ્રુઆરી 2017 પછીનો સૌથી ખરાબ મહિનો હતો. સપ્ટેમ્બરમાં સેન્સેક્સ 6.9 ટકા તૂટ્યો તેની સામે મિડ કેપ આંક 11.4 ટકા અને સ્મોલ કેપ આંક 15.3 ટકા તૂટ્યા હતા. આ ઇન્ડેક્સને ગત્ વર્ષના સમાન ગાળાની સાથે સરખાવીયે તો સેન્સેક્સ હજી 15.8 ટકા ઊંચો ટ્રેડ થઈ રહ્યો છે પણ સ્મોલ કેપ આંક 9.5 ટકા અને મિડ કેપ આંક 3.6 ટકા ઘટીને રહ્યા છે. એટલે ટૂંકા ગાળાથી લઇને એક વર્ષના લાંબા ગાળાને જોવા જઇએ તો બ્રોડબેઇઝ આંક ગણાતા સ્મોલ અને મિડ કેપ આંક બજારની હકીકતમાં શું સ્થિતિ છે તેનો વધુ ચિતાર આપે છે. સીએન સ્ટોક એન્ડ સિક્યુરિટીઝના એમડી હિતેશ મહેતાનું કહેવું હતું કે, માર્કેટ સેન્ટીમેન્ટ જોવા જઇએ તો તે સેન્સેક્સ નહીં પણ સ્મોલ કેપની જે સ્થિતિ છે તે વધુ ઊજાગર કરે છે. હાલ મોટા ભાગના શેરબ્રોકરોને ત્યાં શ્રાધ્ધ જેવું વાતાવરણ છે. આપણે ત્યાં કહેવાય છે કે શ્રાધ્ધમાં સારી ખરીદી ના કરાય. જાણે રોકાણકારોએ આને શેરબજારમાં લાગુ કરી હોય તેમ તેઓ શેરોની ખરીદી પણ દૂર થઈ ગયા હોવાનો માહોલ છે.